**Dyddiad cyhoeddi:** 09 Mehefin 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

*“Mae fy eiddo’n cefnu ar reilffordd cwm Rhymni ychydig i’r de o orsaf LVT. Cod Post CF14 0UP.  Fel rhan o’m hadolygiad o ddiogelwch a diogeledd fy eiddo, hoffwn wybod pa waith monitro sydd wedi’i wneud, gan gynnwys unrhyw adroddiadau ysgrifenedig, i sicrhau bod y draenio a rheoli tir priodol yn yr ardal y tu ôl i’m heiddo (rhif 28 Clos Llysfaen).* Dydw i ddim yn gallu gwirio hyn fy hun gan nad ydw i’n gallu cael mynediad i’r rheilffordd wrth gwrs **[C1]**.

*Hefyd, rwy’n pryderu ynghylch pa ddadansoddiad o effaith traffig rheilffordd yn y gorffennol, y presennol a’r dyfodol sydd wedi cael ei gynnal?* Rydw i’n cyfeirio’n benodol at draffig cludo nwyddau, trenau hirach i deithwyr a’r uned ddisel (1950/60s) sydd wedi cael eu defnyddio ar y rheilffordd **[C2]**.

 Hefyd, pa astudiaethau effaith sydd wedi cael eu cynnal cyn unrhyw gynlluniau ar gyfer trydaneiddio a fydd yn golygu gwaith tir sylweddol **[C3]**? “

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

1. Mae gan TrC rywfaint o gofnodion draenio ar gyfer yr ardal, yr ydym wedi’u hetifeddu gan Network Rail. Fodd bynnag, mae’r cofnodion hyn yn anghyflawn ac, o’r herwydd, mae angen arolygon i wirio’r draenio yn yr ardal.

Mae’r prif ollyngfa dybiedig ar gyfer twnnel Caerffili yn rhedeg i lawr canol y ffordd (Clos Llysfaen) mewn cylfat dan orchudd ar ôl dargyfeirio oddi ar eiddo’r rheilffordd ger Drosbont Ffordd Cherry Orchard i Goed y Felin. Nid ydym eto wedi gweld cofnodion Cyngor Sir Caerdydd, ond tybir ar hyn o bryd bod yr ystadau tai a’r dŵr storm ffyrdd hefyd yn arllwys i’r cwlfert hwn.

Mae rhedfeydd draenio hefyd yn y llif ‘i fyny’ ac ‘i lawr’ yng nghefn eich eiddo, ac mae gennym gofnodion i’r perwyl hwn. Bydd profi’r llif draenio hwn yn rhan o waith arfaethedig twnnel Caerffili ac mae hefyd yn rhan o’r astudiaeth bwrdd gwaith sy’n cael ei chynnal ar hyn o bryd i ddraenio ar gyfer rhaglen drawsnewid Llinellau Craidd y Cymoedd (CVL).

1. Mae’r traffig cludo nwyddau wedi lleihau’n sylweddol, gyda dim ond trên glo Cwm Bargoed yn rhedeg erbyn hyn. Mae ein trenau Dosbarth 769 yn stoc disel o ddiwedd yr 1980au a gafodd eu hailadeiladu rhwng 2017 a 2021 i fodloni’r safonau gofynnol. Gofynnwn yn barchus am eglurhad o’r cwestiwn hwn er mwyn mynd i’r afael yn well â’ch pryderon; er enghraifft, a ydych am wybod pa ddadansoddiad sydd wedi’i gwblhau i asesu effaith traffig rheilffyrdd ar ddraenio’r ardal hon, neu, efallai, a ydych am wybod pa ddadansoddiad sydd wedi’i gynnal o ran yr allyriadau o’r cerbydau hyn?
2. Mae’r holl ddyluniadau sifil, gan gynnwys sylfeini, draeniau a gwaith tir, yn cael eu gwneud yn unol â NR/L2/CIV/003 “Sicrwydd Peirianyddol a Phensaernïol Gwaith Adeiladu a Pheirianneg Sifil”. Mae’r broses sicrwydd aml-gam hon o lunio opsiynau, hyd at ddylunio manwl, ardystio dyluniadau a throsglwyddo, yn ei gwneud yn ofynnol i bob rhyngwyneb o berchnogion/rheolwyr dylunio, adeiladu ac asedau (gan gynnwys gwaith tir a draenio) adolygu, diwygio a chymeradwyo’r holl waith arfaethedig i sicrhau na fydd y gwasanaeth asedau rheilffyrdd presennol yn cael ei effeithio; a bod yr ateb dylunio ymarferol gorau wedi cael ei ddefnyddio ar yr un pryd â chadw uniondeb y rheilffordd weithredol.

Yn ystod y gwaith adeiladu, rydym yn gwerthuso ac yn ail-asesu gwaith adeiladu yn gyson, ac yn benodol, mathau o sylfeini a methodoleg gosod yn unol â safon NR/L2/INI/CP1030 “Gweithio’n Ddiogel yn Agos at Wasanaethau Claddedig”.  Fel rhan o’n cam adeiladu, rydym yn cynnal rhagor o waith arolygu ymwthiol ac anymwthiol yn unol â Safon Brydeinig PAS 128 “Manyleb ar gyfer Canfod Cyfleustodau o dan y Ddaear” er mwyn gweithredu proses cloddio ddiogel / caniatâd i gloddio. Mae hyn yn sicrhau nad yw ein gwaith yn effeithio ar unrhyw wasanaethau claddedig, gan gynnwys draenio. Os bydd angen, byddwn yn cael cymeradwyaethau perthnasol gan Dŵr Cymru a chyflenwyr cyfleustodau eraill ac mewn rhai achosion, efallai y bydd hyn yn golygu ein bod yn mireinio ein technegau dylunio ac adeiladu yn lleol i osgoi achosi difrod i’r seilwaith presennol.

Gobeithio y bydd yr wybodaeth hon yn ddefnyddiol i chi.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".